OSHO

BÁTORSÁG

A VESZÉLYES ÉLET ÉLVEZETE

ÉDESVÍZ KIADÓ
BUDAPEST

A fordítás az alábbi kiadás alapján készült:

Osho / Courage: The Joy of Living Dangerously

St. Martin’s Press, New York, 1999

Fordította Kovács Ivett

Szerkesztette Besenyő Viktória

A könyv tartalma szemelvények sorozata Osho több mint harminc éven át tartott előadásainak anyagából. Osho minden előadása teljes egészében kiadásra került könyv formájában, s az eredeti audiofelvételek is elérhetők. A hangfelvételek és a teljes írásos archívum elérhető az Osho Library internetes oldalán: www.osho.com

OSHO az Osho International Foundation által bejegyzett védjegy,
használata engedélyezve.

Copyright © Osho International Foundation, 1999

Hungarian translation © Kovács Ivett, 2004

Hungarian edition © Neemtree Corporation AG., 2014

Cover design © Neemtree Corporation AG., 2004

Minden jog fenntartva. A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve az internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő és műszaki vezető Melher Viktor

A borítót készítette a Decoflex Kft.

E-könyv formátum Békyné Kiss Adrien

ISBN 978-963-529-329-2 (epub)

ISBN 978-963-529-330-8 (mobi)

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az e-book kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Előszó

Ne hívd kétségnek – nevezd csodának.

Ne hívd bizonytalanságnak – nevezd szabadságnak.

Nem azért vagyok itt, hogy dogmákat adjak át neked – a dogmák mentesek a kételytől. Nem azért vagyok itt, hogy bármilyen ígéretet tegyek a jövőre nézvést – a jövővel kapcsolatos ígéretek biztonságot teremtenek. Egyszerűen azért vagyok itt, hogy éberré és tudatossá tegyelek – ami nem más, mint az, hogy itt és most létezz, minden bizonytalansággal együtt, ami az élet maga, minden kétséggel együtt, ami az élet maga, minden veszéllyel együtt, ami az élet maga.

Tudom, hogy azért vagy itt, mert valami bizonyosságot keresel, valamiféle hitvallást, valamilyen „izmust”, egy helyet, ahová tartozhatsz, valakit, akiben megbízhatsz. Azért vagy itt, mert félsz. Egyfajta gyönyörű rabságot keresel – hogy tudatosság nélkül élhess.

Én még bizonytalanabbá, még határozatlanabbá szeretnélek tenni – mert ilyen az élet, ilyen Isten. Amikor nő a bizonytalanság és a veszély, egyetlen módon felelhetünk rá: tudatossággal.

Két lehetőség van. Az egyik, hogy behunyod a szemed, és dogmák szerint élsz: keresztény leszel, hindu vagy mohamedán… vagyis úgy viselkedsz, mint a strucc. Ez nem változtatja meg az életedet; egyszerűen bezárja a szemedet. Csak ostobává tesz, csak tudatlanná. Tudatlanságodban biztonságban érzed magad – minden idióta biztonságban érzi magát. Tulajdonképpen csak az idióták érzik magukat biztonságban. Egy valóban élő embert mindig bizonytalanság övez. Miféle biztonság létezhetne?

Az élet nem gépies folyamat; ezért nem lehet biztonságos. Az élet kiszámíthatatlan rejtély. Senki sem tudja, mit hoz a következő pillanat. Még Isten sem, akiről azt tartod, hogy valahol a hetedik mennyországban lakozik, még ő sem – ha ugyan valóban ott van –, tehát még ő sem tudja, mi fog történni! Mert ha tudná, akkor az élet csupán színjáték lenne, minden előre meg lenne írva, a sorsunk előre el volna rendelve. Honnan tudhatná Isten, mi történik a következő pillanatban, ha a jövő nyitott? Ha Isten ismerné a jövőt, akkor az élet egyszerűen halott, mechanikus folyamat lenne. Akkor nem volna szabadság, márpedig miként létezhetne élet szabadság nélkül? Akkor nem állna módunkban, hogy megválasszuk, fejlődünk-e vagy sem. Ha minden eleve elrendelt volna, akkor nem lenne dicsőség, nem lenne nagyság. Akkor csak robotok lennénk.

Nem, semmi sem biztonságos. Ez az én üzenetem. Semmi sem lehet az, mert a biztonságos élet rosszabb, mint a halál. Semmi sem biztos. Az élet tele van kétségekkel, meglepetésekkel – ebben rejlik a szépsége! Sosem érkezel el egy olyan pillanathoz, amikor azt mondhatod: „Immár nincs bennem bizonytalanság.” Ha azt mondod, nincs benned bizonytalanság, azzal egész egyszerűen a halálodat jelented be; öngyilkosságot követsz el.

Az élet szüntelenül áramlik, ezer és egy kétség között. Ebben rejlik a szabadsága. Ne nevezd ezt bizonytalanságnak.

Én pontosan értem, miért nevezi az elme a szabadságot bizonytalanságnak… Éltél már börtönben pár hónapig vagy évig? Néhány, cellában töltött év után, amikor eljön a szabadulás napja, a rab hirtelen bizonytalannak érzi a jövőt. A börtönben minden biztos volt; minden holt rutin szerint zajlott. Elétették az ételt, védelem alatt állt; nem kellett tartania attól, hogy másnap éhes lesz, de nem lesz mit ennie – ilyesmi nem történhetett vele, minden biztos volt körülötte. És akkor, sok év után egyszer csak odamegy hozzá a fegyőr, és azt mondja neki: „Mostantól szabad vagy.”

A rab pedig remegni kezd. A börtön falain túl újra ott várja a bizonytalanság; megint keresnie, kutatnia kell majd; megint szabadon kell élnie.

A szabadság félelmet szül. Az emberek szabadságról beszélnek, de tartanak tőle. És az ember mindaddig nem ember, amíg retteg a szabadságtól. Én szabadságot adok neked; nem biztonságot. Én megértést adok neked; nem tudást. A tudás bizonyossá tesz. Ha szabályokat adnék neked, kész rendszert, hogy van Isten és Szentlélek, meg az egyszülött Fiú, Jézus, van pokol és mennyország, ezek itt a jó cselekedetek, azok pedig a rossz tettek, vétkezz, és pokolra kerülsz, tedd az általam jó cselekedeteknek nevezett dolgokat, és akkor a mennybe jutsz – bevégeztetett! –, akkor biztonságban érezhetnéd magadat. Ezért határoz úgy oly sok ember, hogy keresztény lesz, hindu vagy mohamedán – nem szabadságot akarnak, hanem rögzített szabályokat.

Egy férfit váratlanul baleset ért, és az úton haldoklott. Senki sem tudta róla, hogy zsidó, ezért papot hívtak hozzá, katolikus papot. Az lehajolt, egészen közel a férfihoz – aki már a haláltusáját vívta –, és megkérdezte tőle:

– Hiszel a Szentháromságban, az Atyában, a Fiúban és a Szentlélekben?

A férfi kinyitotta a szemét, és így felelt:

– Nézzenek oda, én itt haldoklom, ez meg találós kérdésekkel zaklat!

Amikor a halál kopogtat az ajtódon, egyszeriben minden bizonyosság egyszerű találós kérdésnek és ostobaságnak tűnik. Ne ragaszkodj semmiféle bizonyossághoz. Az élet bizonytalan – ez a természetéhez tartozik. Úgyhogy az intelligens ember mindig bizonytalan marad.

Ez a készenlét a bizonytalanságra – a bátorság. Ez a készenlét a bizonytalanságra – a bizalom. Értelmes ember az, aki éber marad minden helyzetben, és teljes szívével felel rá. Nem azért, mert tudja, mi történik majd, nem azért, mert úgy tudja, hogy ha ezt teszi, az fog történni. Az élet nem tudomány, nem okok és okozatok láncolata. Hevítsd a vizet száz fokra, és elpárolog – ez bizonyos. De a való életben semmi sem ennyire biztos.

Minden egyén maga a szabadság, egy ismeretlen szabadság. Lehetetlen előre megjósolni, előre kiszámítani a jövőjét. Ezért kell tudatosan és éberen élnünk.

Azért vagy itt, mert tudást keresel; kész szabályokat akarsz, amelyekhez aztán foggal-körömmel ragaszkodhatsz. Én semmi ilyesmit nem adok neked. Sőt, ha már birtokolsz ilyen szabályokat, megszabadítalak tőlük! Lépésről lépésre lerombolom benned a bizonyosságot; egyre határozatlanabbá, fokról fokra bizonytalanabbá teszlek. Ez az egyetlen feladatom. Ez az egyetlen dolog, amit egy mesternek tennie kell: meghagyni téged a tökéletes szabadságban! A tökéletes szabadságban, amikor minden lehetőség kitárul előtted, amikor semmi sem állandó… Akkor kénytelen leszel tudatossá válni – nincs más lehetőséged.

Ez az, amit én megértésnek nevezek. A megértés során a bizonytalanság az élet lényegi részévé lesz – és ez jó, mert ez teszi az életet szabaddá, ez teszi az életet szüntelen meglepetéssé. Senki sem tudhatja előre, mi fog történni. Ez tölt el bennünket végtelen ámulattal. Ne hívd kétségnek – nevezd csodának. Ne hívd bizonytalanságnak – nevezd szabadságnak.

Nem lehetsz őszinte, ha nem vagy bátor.
Nem tudsz szeretni, ha nem vagy bátor.
Nem tudsz bízni, ha nem vagy bátor.
Nem kutathatod a valóságot, ha nem vagy bátor.
Vagyis a bátorság áll legelöl, és minden más azt követi.

Mi a bátorság?

Kezdetben nincs nagy különbség egy gyáva és egy bátor ember között. Az egyetlen eltérés abban mutatkozik, hogy a gyáva a félelmeire hallgat, és azokat követi, míg a bátor nem törődik az aggodalmaival, hanem egyenesen előrehalad. A bátor ember minden félelme ellenére nekivág az ismeretlennek.

A bátorság azt jelenti, hogy minden félelmünk ellenére nekivágunk az ismeretlennek. A bátorság nem azonos a félelemnélküliséggel. Félelem nélkülivé akkor leszel, ha egyre bátrabbá és bátrabbá válsz. Ez a bátorság legvégső élménye: a félelemnélküliség a tökéletes bátorság ajándéka. Kezdetben azonban nincs nagy különbség a gyáva és a bátor ember között. Az egyetlen eltérés abban mutatkozik, hogy a gyáva a félelmeire hallgat, és azokat követi, míg a bátor nem törődik az aggodalmaival, hanem egyenesen előrehalad. A bátor ember minden félelme ellenére nekivág az ismeretlennek. Tisztában van a félelmeivel, tudja, hogy ott vannak vele.

Ha kihajózol az ismeretlen tengerre, mint Kolumbusz tette, félelem van benned, mérhetetlen félelem, hiszen nem tudhatod, mi történik majd. Elhagyod a biztonságos partokat. Minden a legnagyobb rendben volt körülötted, csak egyvalami hiányzott: a kaland. Nekivágni az ismeretlennek borzongató élmény.

A szív újra dobogni kezd, és újra élsz, megtelsz élettel. Lényed minden porcikája életre kel, mert elfogadtad az ismeretlen kihívását.

Elfogadni az ismeretlen kihívását minden félelem ellenére – ez a bátorság. Ott van ugyan a félelem, de ha újra és újra vállalod a kihívást, lassan-lassan eloszlanak az aggodalmaid. Az ismeretlen megtapasztalása révén átélt öröm, az eksztázis, amellyel az ismeretlen megtapasztalása eláraszt, erőssé tesz, teljességet ad, csiszolja az intelligenciádat. Először azt tapasztalod meg, hogy az élet nem unalom, hanem kaland. Azután lassacskán eltűnik a félelem; és mindig egyre újabb kalandok után kutatsz majd.

A bátorság alapvetően annyit jelent, hogy kockára teszed az ismertet az ismeretlenért, a megszokottat a szokatlanért, a kényelmest a kényelmetlenért, a távoli cél felé tett fáradságos zarándokútért. Senki sem tudja, vajon képes lesz-e mindezt végigcsinálni. Hazárdjáték, de csak a hazárdjátékosok tudják, mi is az élet.

A bátorság taója

Az élet nem hallgat a te logikádra; zavartalanul járja a saját útját. Neked kell hallgatnod az életre; az élet nem követi a te logikádat, nem törődik a te logikáddal.

Az életben járva mit veszel észre? Jön egy hatalmas vihar, és kidőlnek a nagy fák. Charles Darwin szerint életben kellene maradniuk, hiszen ők a legmasszívabbak, a legerősebbek, a leghatalmasabbak. Nézz meg egy ősöreg, száz méter magas, háromezer éves fát. Már ránézésre is erőt sugároz, az erő és a hatalom érzését. Gyökerek milliói hatolnak a földbe, lenyúlnak a mélybe, és a fa erőteljesen tör az ég felé. Persze harcol – nem akar engedni, nem akarja megadni magát –, de a vihar után kidőlve fekszik, holtan, nincs benne többé élet, és minden ereje odavan. A vihar túl erős volt – a vihar mindig túl erős, mert a teljesség része, a fa pedig csak egy individuum.

Mellette pedig ott vannak a kisebb növények és a közönséges füvek – amikor vihar jön, a fű meghajlik, és nem esik semmi bántódása. A legtöbb, amit a szél tehet vele, hogy alaposan megtisztítja, ez minden; lemos róla minden felgyülemlett piszkot. A vihar kitűnő fürdővel ajándékozza meg, és amikor véget ér, a kis növények, a füvek újra vidáman táncolnak. A fűnek alig van gyökere, egy kisgyermek is képes kihúzni a földből, de a viharral szemben győzedelmeskedik. Hogyan lehetséges ez?

A fű a tao útját követi, Lao-ce útját, a nagy fa pedig Charles Darwinét. A nagy fa logikusan gondolkodik: megpróbál ellenállni, megpróbálja fitogtatni az erejét. Ha az erőddel próbálsz kérkedni, le fognak győzni. Minden Hitler, minden Napóleon, minden Nagy Sándor nagy és erős fa. Az ilyenek mindig vereséget szenvednek. Lao-ce olyan, mint a kis növények: senki sem győzheti le őket, mert mindig hajlandóak engedni. Hogyan győzedelmeskedhetnél olyasvalaki felett, aki megadja magát, aki azt mondja: „Vesztettem. Élvezze a győzelmét, uram, ne csináljon belőle gondot. Megadom magam.”

Még egy Nagy Sándor is tehetetlennek érezné magát Lao-cével szemben, hiszen nem tehet semmit. Megtörtént; pontosan így történt…

Nagy Sándor korában élt egy szannjászí, egy Dandamisz nevű misztikus, azokban az időkben, amikor a hódító Indiában járt. Néhány barátja azt tanácsolta Nagy Sándornak, hogy hozzon magával Indiából egy szannjászít, mert ez a ritka virág csupán azon a vidéken nyílik. Azt mondták:

– Látni szeretnénk a szannjász jelenségét, tudni akarjuk, pontosan mi is az a szannjászí.

A nagy hadvezért annyira lefoglalta a háború, a harc és a küzdelem, hogy kis híján megfeledkezett a dologról, de amikor visszafelé indult, India határán hirtelen eszébe jutott a kérés. Épp az utolsó faluból vonultak ki, így hát megbízta a katonáit, hogy menjenek vissza, és tudakolják meg, van-e valahol a környéken egy szannjászí. Történetesen Dandamisz éppen a faluban tartózkodott, a folyóparton, ezért az emberek így feleltek:

– Épp jókor jöttél. Sok szannjászí van, de az igazi szannjászí ritka, most viszont épp itt van egy. Elmehetsz és meglátogathatod.

Nagy Sándor felnevetett, és azt mondta:

– Nem azért vagyok itt. Az embereim majd érte mennek, és idehozzák. Magammal viszem őt az országom fővárosába.

A falu lakói a fejüket csóválták.

– Az nem lesz olyan könnyű…

Nagy Sándor nem hitt nekik. Milyen nehézség adódhatna? Győzedelmeskedett császárok, nagy királyok felett, miért ne tudna elbánni egy koldussal, egy szannjászíval? A katonái elmentek ehhez a Dandamiszhoz, aki éppen meztelenül állt a folyó partján.

Így szóltak hozzá:

– Nagy Sándor meghív téged, hogy tarts vele az országába. Mindent megkapsz, amire csak szükséged van. Királyi vendég leszel.

A meztelen fakír csak nevetett, és azt felelte:

– Menjetek, és mondjátok meg az uratoknak, hogy az az ember, aki nagynak nevezi magát, nem lehet nagy. És senki sem vihet engem sehová: a szannjászí úgy mozog, mint a felhők, tökéletes szabadságban. Nem vagyok senkinek a rabszolgája.

A katonák figyelmeztették:

– Biztosan hallottad már Nagy Sándorról, hogy rendkívül veszélyes ember. Ha nemet mondasz neki, nem fogadja el, hanem egyszerűen levágja a fejedet!

Nagy Sándornak el kellett mennie Dandamiszhoz, mert a katonák azt jelentették:

– Ez a szannjászí kivételes ember, csodálatos, valami ismeretlen dolog sugárzik belőle. Meztelen, de ezt a jelenlétében észre sem veszed, csak később jut eszedbe. Olyan hatalmas, hogy mellette egyszerűen megfeledkezel az egész világról. Hipnotikus ereje van, végtelen csend veszi körül, mintha az egész környék el lenne ragadtatva tőle. Érdemes megnézni, de úgy tűnik, nagy bajnak néz elébe szegény, mert azt mondja, hogy senki sem viheti őt sehová, mert ő senkinek sem a rabszolgája.

Nagy Sándor elment hozzá, kivont karddal a kezében. Dandamisz nevetett, és így szólt:

– Rakd el a kardodat, itt nem veszed hasznát. Tedd vissza a hüvelyébe; itt nem veszed hasznát, mert csak a testemet vághatod meg vele, azt pedig már régen elhagytam. A kardod engem nem tud megsebezni, úgyhogy tedd el; ne gyerekeskedj.

És úgy tartják, ez volt az első eset, hogy Nagy Sándor engedelmeskedett valaki más utasításának; mert a szannjászí jelenlétében egyszerűen megfeledkezett arról, hogy ki is ő. Visszacsúsztatta kardját a hüvelyébe, és így felelt:

– Még sosem találkoztam ilyen csodálatos emberrel.

Azután, amikor már megint a saját táborában volt, kijelentette:

– Nehéz megölni egy olyan embert, aki készen áll a halálra, mert ez értelmetlen cselekedet. Meg lehet ölni azt, aki harcol, akkor van valami értelme a gyilkolásnak; de nem lehet végezni valakivel, aki készen áll rá, és azt mondja: „Itt a fejem, levághatod.”

Mert Dandamisz valóban ezt mondta:

– Itt a fejem, levághatod. Amikor elválik a nyaktól, látni fogod, ahogy lehullik a földre, és én is látni fogom a porban heverni, mert én nem a testem vagyok. Szemtanú vagyok.

Nagy Sándor kénytelen volt bevallani a barátainak:

– Voltak olyan szannjászík, akiket el tudtam volna hozni, de azok nem voltak szannjászík. Azután találkoztam egy emberrel, aki igazán különleges volt; és jól hallottátok, ez a virág valóban igen ritka, de senki sem kényszerítheti semmire, mert nem fél a haláltól. Hogyan kényszeríthetnéd bármire azt, aki nem fél a haláltól?

A félelmed tesz rabszolgává – a te félelmed. Ha nincs benned félelem, nem vagy többé rabszolga; valójában éppen a félelmeid kényszerítenek arra, hogy szolgaságra vess másokat, még mielőtt ők próbálnának uralkodni feletted.

Akiben nincsen félelem, az nem tart senkitől, és másokban sem kelt riadalmat. A félelem nyomtalanul eltűnik.

OSHO

Ártatlanság, tudás, csoda

„Az okos ember kérdőjelek között él, aki viszont csodálattal
és áhítattal éli az életét, az csak a felkiáltójelet ismeri.”

226 oldal
Keresd a weboldalunkon!
www.edesviz.hu

E-könyv
formátumban is kapható!

Újra rá kell találnunk a rácsodálkozás, a spontán öröm képességére, hogy átvegye a cinizmus és a reménytelenség szerepét, amely a felnőttek életét megkeseríti. Az Ártatlanság, tudás és csoda lapjain Osho elmeséli, hogyan juthatunk el utunkon odáig, hogy újra a gyermekkor ártatlan és csodálkozó szemével lássuk a világot.

OSHO

Az emberi lét útja

Találhatunk-e valódi boldogságot a mindennapokban?

230 oldal
Keresd a weboldalunkon!
www.edesviz.hu

Az ember nem egy állapot, hanem egy folyamat. Az emberi lét azt jelenti, hogy igyekszünk meghaladni azt, amiben vagyunk, folyton haladunk előre, valamilyen távoli cél felé.

„Az ember az egyetlen tudatos lény a földön; ez adja örömét és bánatát. Rajtad áll, hogy bánatnak vagy örömnek éled-e meg. A tudatosság kétélű kard. Olyan érték került a birtokodba, amellyel nem tudsz mit kezdeni; mint a kard egy gyermek kezében. A kardot lehet jól forgatni, és akkor megvéd a támadástól, de sebet is ejthet. Minden, ami áldás, az épp oly könnyen lehet átok is; attól függ, hogyan használják."

OSHO

Hatalom, politika, változás

256 oldal
Keresd a weboldalunkon!
www.edesviz.hu

E-könyv
formátumban is kapható!

Osho megfordítja a közismert bölcsességet, miszerint „a hatalom korrumpál” – állítása szerint akik hatalomra vágynak, már eleve korruptak, s amint elérik céljukat, korrupciójuk nyilvánvalóvá válik. Ezért tehát még azok is, akik azért törnek hatalomra, hogy radikális változásokat vigyenek véghez, legjobb szándékaik ellenére is gyakran elbuknak. Osho megvizsgálja, honnan származik a hatalomvágy, és hogyan jut kifejezésre nem csupán a politikában, de mindennapi emberi kapcsolatainkban is. Eközben fölvázol egy olyan látomásos jövőt, amelyben a párkapcsolatok és a társadalom nem a mások fölött gyakorolt hatalmon alapulnak, hanem minden ember egyediségének fel- és elismerésén.

OSHO

Hírnév, vagyon, becsvágy

A siker valódi jelentése

256 oldal
Keresd a weboldalunkon!
www.edesviz.hu

Ha zöldebbnek szeretnéd látni a füvet, felesleges átbámulni a kerítés túloldalára! Az önmagadban rejlő lehetőségeket kell kiaknáznod, s akkor egyszerre úgy találod, hogy minden elégedetlenséged elillant. Felesleges lesz többé bármivé is válnod – éppen elegendő vagy önmagadként. Mindenki elegendő.

OSHO

Végzet, szabadság, lélek

Nem arról van szó, hogy kérdésekre keressük a választ,
hanem arról, hogy a létünkre keresünk választ.

248 oldal
Keresd a weboldalunkon!
www.edesviz.hu

A könyv olyan mélységesen emberi kérdéseket boncolgat, mint például: Valóban létezik-e olyasmi, hogy „lélek”, és ha igen, mi az? Hogyan illeszkedik be a képbe a karma fogalma? Van-e az egyén életének valami különleges értelme vagy célja? Az ember kutatja önmagát. Tisztában van vele, hogy létezik, de nem tudja magáról, hogy kicsoda. Így a születés pillanatában kezdetét veszi egy nagyszabású vizsgálódás, amelyet elnyomhatsz, eltéríthetsz ugyan, vagy akár megpróbálhatod helyettesíteni is, de le nem állíthatod. Nincs mód a beszüntetésére, hiszen ez emberi természetünk szerves része, és hacsak el nem jutsz a megoldásig, a kutatás folytatódik.

OSHO

Együttérzés
A legmagasabb rendű szeretet

224 oldal
Keresd a weboldalunkon!
www.edesviz.hu

Rámutat, hogy az együttérzés a szenvedélyben gyökerezik, majd sorra megkérdőjelezi a valódi mibenlétével kapcsolatos hiedelmeket. Elmondása szerint számos úgynevezett együtt érző megnyilvánulást szennyez be az önhittség és az elismerés utáni vágy; illetve sok nem azon a szándékon alapul, hogy megsegítsük a többi embert, hanem hogy erővel rákényszerítsük őket a változásra. Osho megmutatja az utat, amelyet követve megszülethet benned az őszinte együttérzés, amely mély elfogadással és önmagad szeretetével kezdődik. Csakis ekkor teljesedhet ki gyógyító erővé, amelynek gyökere a másik ember feltétlen elfogadása olyannak, amilyen.

OSHO

Intimitás
A bizalom művészete

240 oldal
Keresd a weboldalunkon!
www.edesviz.hu

E-könyv
formátumban is kapható!

Aki bízik és hisz önmagában, csak az tud megbízni másokban. Ez az intimitás alapja. Arra vágyunk, hogy a másik valóban intim viszonyba kerüljön velünk, lemondjon a védekezésről, feltárja előttünk sebeit, levesse minden álarcát, s anyaszült meztelenül forduljon felénk?

Nekünk kell megtennünk a kezdő lépést.

Légy önmagad, nem törődve a következményekkel! A színlelés vagy a mások tanácsai szerint élt élet elvesztegetett idő.

OSHO

Mindennapra

365 meditáció – Az itt és most megélésének művészete

396 oldal
Keresd a weboldalunkon!
www.edesviz.hu

E-könyv
formátumban is kapható!

Osho felismerései több mint harminc éve jelentenek nagy örömet és kihívást a spirituális keresőknek. Az Osho mindennapra e felismerések esszenciája. Összhangot teremt a spirituális és filozófiai tradíciók, valamint a modern tudomány és pszichológia vívmányai között. Ez az inspiráló könyv mindennapra kínál egy meditációt, melyek segítségével teljesebben élhetünk a jelenben, és átléphetünk egy újfajta létezésbe, ahol szerves egységet alkot a test, a lélek és a szellem.

OSHO

Nők könyve

336 oldal
Keresd a weboldalunkon!
www.edesviz.hu

E-könyv
formátumban is kapható!

...A legtöbb dolog, amiben a nő és a férfi különböznek, csak viszonylagos. A különbségeket éppen hogy meg kellene becsülni, fenn kellene tartani, mert ezek teszik vonzóvá egymás számára a két nemet. Nem egymás elítélésére kellene használni őket. Én azt szeretném, ha a két nem egy szerves egységgé válna, megtartva közben önnön szabadságukat, mert a szeretet nem megköt, hanem szabaddá tesz. És akkor egy szebb világot hozhatnánk létre.

ÉDESVÍZ WEBÁRUHÁZ
AKCIÓK • INFORMÁCIÓK

csomagkuldo@edesviz.hu
00-36-1-320-3642
www.edesviz.hu

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ MAGAZIN
EZOTÉRIA • SPIRITUALITÁS • ÉLETMÓD

Interjúk a szerzőkkel, érdekességek a könyvtémákról csak nálunk!

www.edesviz.hu